Menneskekæden startede fra Vesterbro 99 ved den Netto, hvor Mia forsvandt for en uge siden. Derefter gik kæden med fakler samme rute som, Mia Skadhauge Stevn gik - og også forbi havnen, hvor den 21-årige Oliver Ibæk Lund faldt i vandet i forrige uge efter en bytur i Jomfru Ane Gade - han er endnu ikke fundet, men formodes at være druknet. Kæden var tænkt som en tryghedskæde for at få de unge, der festede i Jomfru Ane Gade,  sikkert hjem. - Vi vil vise, at de unge ikke er alene, og ingen skal gå alene eller stå og vente på bussen alene, siger manden bag initiativet, Rasmus M. Pedersen. Han tilføjer, at man som forældre bør kunne sende sine børn i byen med et smil og ikke med en frygt. - Og det, der er sket, ligger så langt væk fra det, som Aalborg er som studieby; nemlig et trygt sted for de unge at færdes i, siger Rasmus M. Pedersen, der til dagligt arbejder med kommunikation i Aalborg Kommune. Ifølge vagtchef hos Nordjyllands Politi, Karsten Højrup Kristensen, foregik aftenen og natten i ro og mag.

Referat:
Omkring 100 mennesker deltog natten til søndag i en fakkelkæde i Aalborg for at mindes den dræbte Mia Skadhauge Stevn og den forsvundne Oliver Ibæk Lund.